ANTIDOPINGOVÁ AGENTÚRA 
      SLOVENSKEJ REPUBLIKY	

SPRÁVA ZO ZAHRANIČNEJ PRACOVNEJ CESTY 

1.	ÚČASTNÍCI ZPC

Meno:				Žaneta
Priezvisko:			CSÁDEROVÁ	Titul:Mgr., PhD.
Funkcia:			riaditeľ 
Znalosť jazykov:		anglický, rusky
Názov organizácie:		Antidopingová agentúra SR (SADA)
Adresa:			Hanulova 5/C, 841 01 Bratislava 

Meno:				Ľubomír
Priezvisko:			GULÁN			Titul:MUDr.
Funkcia:			manažér pre vzdelávanie
Znalosť jazykov:		anglický, nemecký, rusky
Názov organizácie:		Antidopingová agentúra SR
Adresa:			Hanulova 5/C, 841 01 Bratislava 

2.	ZAHRANIČNÁ PRACOVNÁ CESTA

Štát:				Kanada
Mesto:				Ottawa
Termín:			1. – 3. október 2015
Prijímajúca organizácia:	Canadian Centre for Ethics in Sport
Adresa:			Shaw Centre, Ottawa, CANADA

Účel cesty:	2015 Values-Based Education Conference
	
Spôsob financovania: 	ZPC bola plne financovaná z rozpočtu Antidopingovej agentúry SR.

3.	RÁMCOVÝ PROGRAM POBYTU

Dátum / čas:	1.október 2015 : 17:00 – 23:00 Registrácia
2. –3.október 2015: 9:00 –17:00 Konferencia 

Navštívená organizácia:	CCES, Kanada, Ottawa

Kontaktované osoby:	
- odborní pracovníci a zástupcovia národných antidopingových agentúr
- zástupcovia: IIHF, IBU, INADO, UCI, UEFA, WADA
- Beckie Scott , zlatá medailistka zo Salt Lake City 2002 v behu na lyžiach

4.	PRIEBEH 

Zahraničná  pracovná cesta  sa  uskutočnila s cieľom získania informácií a praktických skúseností v súvislosti s implementáciou nového Kódexu 2015 do vzdelávacích aktivít.

Kanadská antidopingová organizácia (CCES) v spolupráci so Svetovou antidopingovou agentúrou (WADA) zorganizovala celosvetovú antidopingovú konferenciu na tému vzdelávania v oblasti antidopingu. Na sympóziu sa zúčastnilo 106 zástupcov medzinárodných športových federácií, organizátorov významných športových podujatí, národných a regionálnych antidopingových organizácií ako aj športovcov a zástupcov médií. 
Prvý deň sympózia bol venovaný sociálnemu výskumu zaoberajúcemu sa antidopingovou problematikou. Druhý deň bol zameraný na informácie o vzdelávaní a prevencii. Súčasťou obidvoch dní boli workshopy, kde účastníci boli rozdelení do menších skupiniek a spoločne vypracovali stanoviská k jednotlivým nastoleným otázkam. Tie potom odprezentovali v konferenčnej miestnosti pre všetkými účastníkmi.

PRACOVNÝ PROGRAM: 

    Otvorenie konferencie

                Doug MacQuarrie: CCES
Riaditeľ Kanadského centra pre európsku regionálnu kanceláriu a medzinárodných vzťahov v športe privítal a oboznámil účastníkov so stručným obsahom daného sympózia, poukázal na kľúčové zmeny vyplývajúce zo zavedenia nového kódexu. 
Potom prezentoval kanadskú antidopingovú organizáciu a jej postupný vývoj a kampane v boji proti dopingu v športe. Upozornil na to, že samotné informovanie športovcov nie je dostatočné a je potrebné upevňovať v nich najmä morálne hodnoty, ktoré ovplyvňujú ich vnímanie tejto problematiky. 

    Beckie Scott: An Athlete’s Perspective
Beckie porozprávala svoj príbeh tvrdej driny a mnohých prehier vedúci nakoniec k famóznemu úspechu, keď ako prvá Kanaďanka v histórii získala v behu na lyžiach olympijskú medailu. Svoju športovú kariéru ukončila v roku 2006 a v súčasnosti je členkou Olympijskej športovej komisie, Kanadského olympijského výboru, predsedkyňou 3- člennej komisie WADA a členkou Exekutívnej rady WADA.

    Susan BACKHOUSE: Overview of Global Social Science Research;  A Literature
    Review
Profesorka Backhouse je šéfkou Centra pre športovú výkonnosť na univerzite Leeds Beckett vo Veľkej Británii. Vo svojom príspevku informovala o štatistických výsledkoch prebiehajúceho výskumu. Celkovo bola urobená metaanalýza viac ako 2000 prameňov zaoberajúcich sa používaním prostriedkov na zvýšenie výkonnosti. Tak ako aj inde autori sa stretli s nehomogénnou štruktúrou, mnohokrát nevhodnou na štatistické spracovanie a záverom bolo, že je potrebné vyčleniť ďalšie finančné prostriedky, aby tento výskum mohol byť ukončený. 

    Rob DONOVAN: Understanding Why Athletes Dope - Framing Research to
    Inform Your Education Strategies
Profesor Donovan pracuje na Fakulte zdravotných vied na univerzite v Curtin a vo svojom výskume sa zaoberá vzorcami správania. Vo svojej prezentácii poukázal na faktory ovplyvňujúce vnímavosť a užívanie dopingových substancií zo strany športovca. Z ekologickej perspektívy tu existuje prepojenie medzi individuálnymi a enviromentálnymi faktormi – potenciálne zdravotné riziká, pokles výkonnosti, pravdepodobnosť otestovania, zákonná regulácia, etické hodnoty, rešpekt voči pravidlám, motivácia a zraniteľnosť.

    Tony Cunningham: WADA Social Science Research Overview; Experiences and
    Challenges
Hlavnou úlohou WADA smerom k národným antidopingovým organizáciám je pomoc a asistencia pri implementácii pravidiel. WADA v rokoch 2005-2015 investovala 2,5 milióna USD do celkovo 73 projektov zahŕňajúcich 415 aplikácií. Na rok 2016 je vyhradený budget 300000 dolárov a ďalší + milión dolárov z rozpočtu MOV je určený na výskum. Na záver prezentácie nám predstavil nové edukačné nástroje, ktoré sa v budúcnosti plánujú vytvoriť. Medzi tieto nástroje patrí napríklad program pre e-learning, ktorý bude variabilný pre rôzne cieľové skupiny.

    Workshop – diskusné skupiny a interpretácia záverov
Každá skupina dostala papier s pripravenými otázkami, ku ktorým spoločne diskutovala a následne napísala záverečnú správu, ktorú potom ich zástupca odprezentoval pred spoločným plénom.
    Dave FITZPATRICK: International Federation – Approach
Športový riaditeľ Medzinárodnej federácie ľadového hokeja informoval o vzdelávacích a preventívnych aktivitách federácie. IIHF má ako jediný oficiálny jazyk angličtinu a z toho vyplývajú síce mnohé výhody, ale objavujú sa aj mnohé problémy, najmä čo sa týka jazykových odlišností a možných chýb vznikajúcich pri interpretácii prekladov do iných jazykov.  IIHF má svoje národné zastúpenie v 75 krajinách na piatich kontinentoch sveta a kľúčovú úlohu vo fungovaní tohto systému je úzka spolupráca s jednotlivými národnými zväzmi a národnými antidopingovými organizáciami. IIHF má 30 zamestnancov v piatich oddeleniach a bez spolupráce s národnými zväzmi by nebolo možné plniť tieto úlohy.

    Rob Cunningham: Tobacco Control – Lessons Learned
V tejto prezentácii boli predstavené postupné kroky vlád jednotlivých krajín sveta pri eliminácii fajčenia a jeho negatívnych dopadov. V mnohých krajinách prebehla obrovská kampaň proti fajčeniu a s podporou zákonov bol tento zlozvyk postupne eliminovaný z verejných priestranstiev. Taktiež regulácia reklamy tabakových výrobkov a ich označovanie varovnými textami a obrázkami sa odrazilo v zníženej spotrebe. Následná diskusia sa snažila nájsť možnosť podobného postupu pri eliminácii dopingu v športe.

    Erin Tedford: Guiding and Informing your Education Program
Predstavil hlavné body, ktoré sa týkajú edukácie v anti-dopingu. Medzi tieto body patrí výskum, edukačné nástroje, implementácia a evaluácia. V rámci výskumu je dôležité zamerať sa na otázky kde, ako, kedy, a prečo športovci dopujú. Taktiež sú dôležité rôzne sympózia, stretnutia a semináre, pri ktorých dôjde k priamemu kontaktu so športovcami. Pri implementácií je dôležité samotné naplánovanie edukácie a spolupráca s inými antidopingovými organizáciami. Pri plánovaní je potrebné určiť cieľové skupiny edukácie, naše možnosti, príležitosti a cieľ, ktorý chceme dosiahnuť. Evaluácia predstavuje samotný význam a dopad toho ako a prečo edukujeme. 

    Trevor Laforce: How Can we Develop Effective Prevention Programs? – 
    Evidence Informing Practice Informing Evidence

    Workshop – diskusné skupiny a interpretácia záverov

    Záver: prijatie memoranda

5.	PRÍNOS 

Poznatky z pracovného stretnutia predstavujú progresívnu a vysoko efektívnu koordinačnú, informačnú a dokumentačnú bázu pre rozvoj vzdelávacieho a antidopingového programu ADA SR.  Predmetná komunikácia a poznatky sú priebežne uplatňované v rámci Národného antidopingového programu a využité v bezprostrednej riadiacej praxi, v legislatívnom procese, v antidopingovej regulácii, v domácej a medzinárodnej spolupráci, ako aj pri zverejňovaní a popularizácii antidopingových opatrení.

6.	ODPORÚČANÉ ZÁVERY

ZÁVERY A RELEVANTNÉ ODPORÚČANIA

ADA SR vykonáva svoju činnosť v súlade s celosvetovo platnými pravidlami a spolupráca s ostanými národnými antidopingovými organizáciami (na konferencii sa zúčastnili zástupcovia zo 61 národných antidopingových organizácií, 18 medzinárodných federácií, 4 regionálnych antidopingových organizácií a 17 výskumných pracovníkov z 50 krajín) je prínosná najmä kvôli získavaniu „know-how“. V tomto zmysle bude nadväzne:   

•	potrebná  správna definícia významu antidopingového vzdelávania, konkrétne v našej krajine,
•	samotný športovci by mali šíriť myšlienky čistého športu, informovať o dôsledkoch užívania dopingových látok a aktívne sa zúčastňovať edukačných programov,
•	vlády by mali zvýšiť dotácie na podporu vzdelávania v boji proti dopingu, medzinárodné federácie by mali poveriť svoje národné federácie implementáciou antidopingovej edukácie v spolupráci s národnými antidopingovými organizáciami,
•	dôležité je zapojenie všetkých zúčastnených strán a ich vzájomná spolupráca,
•	využitie vedeckého výskumu, hlavne v oblasti sociálnej štatistiky na identifikovanie cieľovej skupiny a vytvorenie konkrétneho programu vzdelávania podľa výsledkov vedeckých štúdií,
•	a v neposlednej rade prehĺbenie spolupráce medzi svetovou antidopingovou agentúrou, antidopingovými organizáciami a športovými federáciami pri zdieľaní informácií a výsledkov jednotlivých antidopingových edukačných programov. 

V súčasnej spoločnosti sa na vzdelávania v oblasti antidopingu a šírenie ducha fair play kladie veľký dôraz. Význam edukácie ako nástroja prevencie v boji proti dopingu má svoje nezastupiteľné miesto, a preto je potrebné mu venovať zvýšenú pozornosť a využiť všetky dostupné možnosti na implementáciu čo najefektívnejšieho systému vzdelávania. 

7.	SPÔSOB ZVEREJNENIA SPRÁVY 

Správa je zverejnená na webovej stránke www.antidoping.sk, jej východiská budú priebežne prezentované na pracovných stretnutiach zameraných na aktualizáciu a rozvoj Národného antidopingového programu.

Bratislava, 16.10.2015

Vypracovali: 	Žaneta Csáderová,  Ľubomír Gulán

Súhlasíme so zverejnením správy na webovej stránke Antidopingovej agentúry SR.
							
Správu schválil: 	Mgr. Norbert Molnár
			vedúci služobného úradu